Foto’s: ‘Vlieënier wou terugdraai’ voor vliegtuig valTewolde Gebremariam, uitvoerende hoof van Ethiopian Airlines, tydens ‘n mediakonferensie oor die vliegtuigongeluk. (Foto: AP Photo/Mulugeta Ayene) Die vlieënier van Ethiopian Airlines se Boeing 737 wat vanoggend geval het, het kort nadat die vliegtuig by die Ethiopiese hoofstad opgestyg het, gerapporteer dat die vliegtuig probleme ervaar en versoek om na Addis Abeba terug te draai. Só sê Tewolde GebreMariam, uitvoerende hoof van Ethiopian Airlines, oor die rampspoedige vliegtuigongeluk wat die lewens van al 157 mense aan boord geëis het. Die lugverkeerbeheertoring het kontak met die vliegtuig verloor ses minute nadat dit by die lughawe in Addis Abeba opgestyg het. Die vliegtuig was op pad na Nairobi, maar het naby Bishoftu, sowat 50 km van Addis Abeba, geval. “Uit die rekords van die lugverkeerbeheerbeamptes is vasgestel die vlieënier het gesê hy ervaar probleme en wil terugdraai en hy is toestemming gegee om terug te draai na Addis,” het GebreMariam tydens ŉ mediakonferensie gesê. Volgens GebreMariam was die vliegtuig goed onderhou en het sy roetine-instandhoudingsinspeksies nie op enige probleme gedui nie. Hy sê die vliegtuig het vanoggend uit Johannesburg in Addis Abeba aangekom en was vir drie ure op die grond voordat dit na Nairobi vertrek het. Daar was dus genoeg tyd om die nodige tegniese inspeksies af te handel voordat die vliegtuig sy volgende vlug aangepak het. Naasbestaandes van mense wat in die vliegtuigongeluk gesterf het, klim op ŉ bus by die Jomo Kenyatta Internasionale Lughawe in Nairobi, Kenia om na ŉ hotel te reis waar hulle meer inligting sal ontvang. (Foto: AP Photo/Khalil Senosi) Die vliegtuig het op 4 Februarie vanjaar sy eerste intensiewe instandhoudingsondersoek ondergaan. ŉ Senior kaptein genaamd Yared Getachew met altesaam meer as 8 000 vliegure was aan die stuur van die vliegtuig, met Ahmed Nur Mohammod Nur as medevlieënier met meer as 200 vliegure. “Dit is te vroeg om te bespiegel oor die oorsaak van die ongeluk en verdere ondersoek sal gedoen moet word om dit vas te stel.” GebreMariam het gesê die ondersoek sal in samewerking met Boeing, Ethiopië se burgerlike lugvaartowerheid en ander internasionale entiteite gedoen word. Passasiers van 35 verskillende nasionaliteite was op die vliegtuig. Die sterftes volgens nasionaliteit is as volg: Kenia: 32 Kanada: 18 Ethiopië: 9 China: 8 Italië: 8 VSA: 8 Frankryk: 7 Verenigde Koninkryk: 7 Egipte: 6 Duitsland: 5 Indië: 4 Slowakye: 4 Oostenryk: 3 Rusland: 3 Swede: 3 Spanje: 2 Israel: 2 Marokko: 2 Pole: 2 België: 1 Djiboeti: 1 Indonesië: 1 Ierland: 1 Mosambiek: 1 Noorweë: 1 Rwanda: 1 Saoedi-Arabië: 1 Soedan: 1 Serwië: 1 Togo: 1 Uganda: 1 Jemen: 1 Nepal: 1 Nigerië: 1 VN paspoort: 1 Tewolde Gebremariam, uitvoerende hoof van Ethiopian Airlines, kyk na die wrak van die vliegtuig waar dit neergestort het. (Foto: Facebook via AP) Mense staan om die ongelukstoneel waar die vliegtuig geval het naby Bishoftu. (Skermskoot uit video: AP) Talle verslaggewers by die mediakonferensie oor die ongeluk by die hoofkantoor van Ethiopian Airlines in Addis Abeba, Ethiopië. (Foto: AP Photo/Mulugeta Ayene) ŉ Familielid van een van die slagoffers in trane by die lughawe in Addis Abeba. (Foto: AP Photo/Mulugeta Ayene) Familielede van die slagoffers wag by die Bole-lughawe in Addis Abeba, Ethiopië vir nuus oor die vliegtuigongeluk wat al 157 mense aan boord se lewens geëis het. (Foto: Elias Masseret/AP)